Eyvind Vesselbo (V), 2014-06-02:
Tak for ordet.
Jeg vil godt starte med at sige tak til Dansk Folkeparti for endnu en gang at rejse en debat om satspuljen.
For der er noget, som ikke rigtig er, som det skal være, omkring satspuljen.
Men det betyder ikke sådan umiddelbart, at den her ros også gælder som støtte til Dansk Folkepartis indstilling i forhold til satspuljen, altså at man – sådan som det ligger i forespørgslen – skal nedlægge satspuljen og flytte beløbet over i finansloven.
I Venstre har vi den holdning, at det er bedre, at vi er sikker på, at der er nogle penge til de udsatte grupper.
Og med den regering, som sidder nu, og dens holdning til de udsatte grupper, kan man jo ikke være sikker på, at der, hvis man ikke havde satspuljen, faktisk kom nogle penge, som kunne bruges til de ting, der finansieres gennem satspuljen.
Så derfor vil vi gerne beholde satspuljen.
Det kan godt være, vi skal justere noget på satspuljen – der er jo også lavet en aftale i forbindelse med skattereformen, hvori der ligger, at vi skal drøfte, hvordan vi kommer videre med satspuljen efter et kommende valg.
Og det ser vi frem til.
Nej, det, der er problemet med satspuljen for tiden, er den måde, den administreres på.
Problemet er, at selv om vi bevilger nogle penge i et forlig, kan vi ikke være sikker på, at de kommer ud og kommer de udsatte grupper til gavn.
Der er en lang række tilfælde, hvor det har vist sig, at det, vi har bevilget, simpelt hen ikke er blevet udmøntet på den måde, vi gerne vil have det gjort på, eller at det har taget op til 2½ år at komme i gang med et projekt.
Der var bl.a. et projekt, der hed Exit Prostitution, hvor vi havde afsat 46 mio. kr., og 2½ år efter var pengene ikke kommet ud at arbejde.
Først engang i august – 2½ efter at vi havde bevilget dem – begyndte pengene at sive ud de steder, de skulle.
Samtidig er der også det problem, at en stor del af pengene havner hos embedsmændene i ministeriet i stedet for at havne ude blandt de udsatte borgere.
Det er til forberedelse, det er til administration, det er til evalueringer og alle de her ting.
Det var ikke til glæde for embedsmændene, men til glæde for de udsatte.
Og i alt for høj grad er det ikke det, der sker.
Det synes jeg – og det synes vi i Venstre – er meget beklageligt.
Nu siger så finansministeren og socialministeren, at man har fundet nogle nye penge, nemlig 1,6 mia. kr.
Altså, helt ærligt – det er fup og svindel at sige sådan noget.
For de penge er jo nogle penge, vi har bevilget for nogle år siden, og som skulle være brugt på nogle bestemte områder, hvor de – stik imod den aftale, vi lavede – ikke er blevet brugt.
Og så er man gået ind og har sagt: Vi vil gerne have noget til psykiatrien; vi finder lige 1,6 mia. kr. – for det er ustyrlig nemt at finde 1,6 mia. kr., der ikke er brugt, og der er mange flere milliarder, der ikke er brugt.
Derfor er de 1,6 mia. kr. ikke penge, som man har fundet og lagt oveni.
Det er penge, der skulle være brugt, og som vi så skal bevilge og bruge igen.
Og det kan sådan set være udmærket; det er fint, at de så bliver brugt, forhåbentlig på psykiatrien.
Men jeg mener, at en af de vigtige ting i det her også er, at psykiatrien jo er mange forskellige ting.
Og vi så jo gerne fra Venstres side, at man også fik fokus på socialpsykiatrien, sådan at man fik både det ene og det andet aspekt af psykiatrien med.
Men når jeg nævner, at pengene ikke bliver brugt, er det jo interessant, for det er ikke så længe siden, at jeg kunne dokumentere – også bl.a. ved hjælp af ministeriet, der godkendte det, som jeg kunne dokumentere – at der stod 135 mio. kr. til psykisk syge, som ikke var blevet brugt.
Det var opsparede penge, og det, vi vedtog i satspuljen omkring psykiatrien med alle de projekter, der ligger der, er heller ikke blevet brugt.
De projekter er ikke sat i gang endnu.
Så der er noget helt alvorligt galt med den måde, vi administrerer pengene på.
Derfor vil vi meget gerne have drøftet de her ting, i forhold til hvordan vi udmønter tingene, og hvordan vi administrerer puljen.
Men vi vil sådan set gerne vente med den endelige drøftelse af de her ting, indtil vi skal drøfte den aftale, vi har lavet i skattereformen.
Men det er klart, at vi er nødt til at stramme op på det her, sådan at de udsatte grupper får gavn af pengene.